CELEX: 32010D0342
Language: lt
Date: 1276819200000
Title: 2010/342/: 2010 m. birželio 18 d. Komisijos sprendimas, kuriuo Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų netaikomas Prancūzijos bankui (pranešta dokumentu Nr. C(2010) 3853)  (Tekstas svarbus EEE )

19.6.2010   
            
            
               LT
            
            
               Europos Sąjungos oficialusis leidinys
            
            
               L 154/29
            
         KOMISIJOS SPRENDIMAS
   2010 m. birželio 18 d.
   kuriuo Europos Parlamento ir Tarybos reglamentas (EB) Nr. 1060/2009 dėl kredito reitingų agentūrų netaikomas Prancūzijos bankui
   (pranešta dokumentu Nr. C(2010) 3853)
   (Tekstas svarbus EEE)
   (2010/342/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 2 straipsnio 4 dalį,
   atsižvelgdama į Prancūzijos pateiktą prašymą,
   kadangi:
   
               (1)
            
            
               2009 m. lapkričio 27 d. Prancūzija, remdamasi Reglamento (EB) Nr. 1060/2009 2 straipsnio 4 dalimi, pateikė Komisijai prašymą dėl Reglamento (EB) Nr. 1060/2009 netaikymo Prancūzijos banko (Banque de France) suteiktiems kredito reitingams.
            
         
               (2)
            
            
               Prancūzijos banko veiklą Prancūzijoje reglamentuoja Pinigų ir finansų kodeksas (pranc. Code monétaire et financier) su pakeitimais, padarytais 2008 m. rugpjūčio 4 d. įstatymu Nr. 2008–776 (2). Pinigų ir finansų kodekso L. 141–6 straipsniu Prancūzijos bankui suteikiama galimybė iš rinkos dalyvių gauti visą informaciją, reikalingą esminėms funkcijoms vykdyti. Kas trejus metus atnaujinamoje Viešųjų paslaugų pirkimo sutartyje tarp valstybės ir Prancūzijos banko (pranc. Contrat de service public entre l’Etat et la Banque de France) (3) (toliau – Sutartis) aiškiai nurodyta, kad kredito reitingų suteikimas yra viena iš veiklos rūšių, kurią turi užtikrinti Prancūzijos bankas.
            
         
               (3)
            
            
               Prancūzijos bankas turi savo Elgesio kodeksą (4) (toliau – Kodeksas), iš esmės pagrįstą Elgesio kodekso pagrindais kredito reitingų agentūroms, kuriuos išleido Tarptautinė vertybinių popierių komisijų organizacija (IOSCO).
            
         
               (4)
            
            
               Pagal Reglamento (EB) Nr. 1060/2009 2 straipsnio 2 dalies d punktą, kad minėtas reglamentas nebūtų taikomas Prancūzijos banko parengtiems kredito reitingams, reikia įvertinti keturis dalykus.
            
         
               (5)
            
            
               Pirma, kredito reitingai negali būti apmokėti reitinguojamo subjekto. Kodekso 1.3 punkte nustatyta, kad Prancūzijos bankas negauna atlygio iš reitinguojamų subjektų už jų kredito reitingus, apie kuriuos jie informuojami. Kodekso 2.2 punkte teigiama, kad už paslaugą pagal paskelbtą tarifą moka kredito reitingų naudotojai (kredito įstaigos, kurios yra FIBEN (Fichier Bancaire des Entreprises) klientai).
            
         
               (6)
            
            
               Antra, kredito reitingai negali būti skelbiami viešai. Kodekso 1.5 punkte nustatyta, kad kredito reitingai viešai neskelbiami. Teisėtą prieigą turi Kodekse išvardyti tam tikrų kategorijų subjektai, kuriuos Prancūzijos bankas turi identifikuoti prieš suteikdamas jiems prieigą prie kredito reitingų.
            
         
               (7)
            
            
               Trečia, kredito reitingai turi būti parengti pagal tinkamą kredito reitingavimo veiklos sąžiningumą ir nepriklausomumą, kaip numatyta Reglamente (EB) Nr. 1060/2009, užtikrinančius principus, standartus ir procedūras. Pinigų ir finansų kodekso nuostatomis, visų pirma L.142–9 ir L.164–2 straipsniais užtikrinama, kad Prancūzijos banke dirbantys analitikai ir agentai būtų įpareigoti laikytis profesinės paslapties principo ir interesų konfliktų taisyklių, įtrauktų į Prancūzijos banko profesinės etikos taisykles ir finansų etikos kodeksą, kurį patvirtino ekonomikos, finansų ir pramonės ministras. Be to, Prancūzijos banko tarnybos nuostatuose yra nuostatų, kuriomis aiškiai siekiama užtikrinti, kad agentai neatsidurtų ir neliktų situacijose, susijusiose su interesų konfliktais. Prancūzijos bankui taikomi vidaus kontrolės mechanizmai, kuriuos įgyvendina Nepriklausomas etikos pareigūnas ir jo personalas, atsakingas už etikos kodekso taikymo tikrinimą, arba naudojamasi į Prancūzijos banko valdymo organizavimo struktūrą visapusiškai integruota kolegijų struktūra, kuria veiksmingai užtikrinamas šių veiklos sąžiningumo ir nepriklausomumo taisyklių laikymasis. Kadangi šie reikalavimai įtvirtinti teisės aktais, už jų nesilaikymą gali būti taikomos sankcijos. Be to, Kodekse nustatytos būtinos procedūrų taisyklės ir pateikti atitinkami standartai siekiant užtikrinti: i) kredito reitingo proceso kokybę ir veiklos sąžiningumą (įskaitant sprendimų priėmimo proceso įforminimą, sprendimų atsekamumą ir kontrolės proceso kokybę), ii) tinkamą skaidrumą ir informavimo procedūras (įskaitant prieigos prie kredito reitingų taisykles, metodų skelbimą ir kredito reitingų rengimo veiklos raidą) ir iii) interesų konfliktų prevencijos priemones (įskaitant analitikų deramai atliekamą darbą, nacionalinių ir regioninių reitingų komitetų veikimą).
            
         
               (8)
            
            
               Ketvirta, kredito reitingai neturi būti susiję su valstybių narių atitinkamų centrinių bankų parengtomis finansinėmis priemonėmis. Kodekso 1.1 punkte nustatyta, kad Prancūzijos banko parengti kredito reitingai susiję su ne finansų įmonėmis. Jie susiję su įmonėmis, įsteigtomis Prancūzijos metropolijoje ir Prancūzijos užjūrio departamentuose, kuruojamuose Institut d’émission des départements d’outre-mer (IEDOM). Sutartyje nustatyta, kad Prancūzijos banko parengti kredito reitingai yra susiję su įmonėmis. Taigi, Prancūzijos bankas neteikia kredito reitingų, susijusių su Prancūzijos valstybės ar kitos valstybės narės išleistomis viešai platinamomis finansinėmis priemonėmis.
            
         
               (9)
            
            
               Atsižvelgiant į 2–8 konstatuojamose dalyse nagrinėtus veiksnius, galima laikyti, kad Prancūzijos bankas atitinka Reglamento (EB) Nr. 1060/2009 2 straipsnio 2 dalies d punkte išdėstytas sąlygas dėl kredito reitingų teikimo.
            
         
               (10)
            
            
               Todėl Reglamentas (EB) Nr. 1060/2009 neturėtų būti taikomas Prancūzijos banko vykdomai kredito reitingų teikimo veiklai.
            
         
               (11)
            
            
               Šiame sprendime nustatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Prancūzijos bankas patenka į Reglamento (EB) Nr. 1060/2009 2 straipsnio 2 dalies d punkto taikymo sritį.
   Reglamentas (EB) Nr. 1060/2009 netaikomas Prancūzijos banko suteikiamiems kredito reitingams.
   2 straipsnis
   Šis sprendimas skirtas valstybėms narėms.
   
      Priimta Briuselyje 2010 m. birželio 18 d.
      
         
            Komisijos vardu
         
         Michel BARNIER
         
            Komisijos narys
         
      
   
   
      (1)  OL L 302, 2009 11 17, p. 1.
   
      (2)  Paskelbta 2008 m. rugpjūčio 5 d. Prancūzijos oficialiajame leidinyje.
   
      (3)  http://www.banque-de-france.net/fr/instit/telechar/histoire/contrat_sp.pdf
   
      (4)  Code de conduite de l’activité de cotation des entreprises à la Banque de France: http://www.banque-france.fr/fr/instit/telechar/services/code_conduite_cotation_bdf.pdf